Source: https://nasaorava.sme.sk/c/20265582/sud-s-primatorom-trstenej-odrocili.html
Timestamp: 2017-06-28 05:31:58+00:00
Document Index: 10077568

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ']

Súd s primátorom Trstenej odročili - nasaorava.sme.sk
Súd s primátorom Trstenej odročili
Odvolací Krajský súd v Žiline odročil pojednávanie s primátorom Trstenej Jurajom B. na 5. októbra, o odročenie požiadal jeho obhajca. 7. sep 2016 o 14:37 SITA
Primátor Trstenej Juraj Bernaťák (vpravo) pred vynesením rozsudku.(Zdroj: Lýdia Vojtaššáková)Písmo:A-|A+00ŽILINA/TRSTENÁ. Odvolací Krajský súd v Žiline odročil pojednávanie s primátorom Trstenej na 5. októbra, o odročenie požiadal jeho obhajca. Juraja B. v apríli uznal Okresný súd v Námestove vinným z vydierania a zneužitia právomoci a vymeral mu štyri roky väzenia. Primátor sa voči rozsudku odvolal.Juraj B. sa mal podľa obžaloby dopustiť vydierania a zneužitia právomoci verejného činiteľa ešte ako riaditeľ Správy katastra v Tvrdošíne. V roku 2011 údajne vyvíjal na svoju podriadenú nátlak a vyhrážal sa jej výpoveďou. Podľa prokurátora Bernaťák pracovníčku katastra nútil, aby zmenila rozhodnutie a povolila vklad do katastra v prospech poľnohospodárskeho družstva, s predsedom ktorého podľa prokurátora udržiaval nadštandardné vzťahy. Juraj B. všetky obvinenia odmieta.Podľa trstenského primátora je za celou kauzou dlhoročný boj o pozemky v turisticky obľúbenom stredisku Oravice v Západných Tatrách. Juraj B. tvrdí, že pracovníčku katastra chcel len usmerniť, aby revidovala nezákonné rozhodnutia na zákonné. „Všetko sú to klamstvá. Cítim sa byť ukrivdený. Išlo mi len o to, aby úradníčka vydala zákonné rozhodnutie. Nedopustil som sa žiadneho trestného činu,“ povedal v apríli primátor Trstenej.Ten istý senát Okresného súdu Námestovo minulý rok v januári Juraja B. oslobodil spod všetkých bodov obžaloby, za ktoré ho v apríli uznal vinným a odsúdil. Krajský súd v Žiline však minuloročné rozhodnutie okresného súdu zrušil a celú vec mu vrátil na opätovné prerokovanie.Podľa krajského odvolacieho senátu námestovský súd pochybil, keď nesprávne posúdil dôkazy. Okresný súd totiž na základe dôkazov uznal protiprávnosť a nemorálnosť konania obžalovaného, ale klasifikoval ho len ako porušenie práv štátneho zamestnanca a nie ako trestné činy vydierania a zneužitia právomocí.„Takéto právne úvahy a právny záver prvostupňového súdu je mylný a nesprávny. Tento záver súdu prvého stupňa nezodpovedá základným zásadám trestného konania. To, že obžalovaný v rozhodnom období prekročil svoje právomoci, bolo nepochybne preukázané a v konečnom dôsledku takúto skutočnosť opakovane konštatuje súd prvého stupňa v odôvodnení svojho rozhodnutia,“ píše sa v uznesení krajského súdu z júla minulého roka.Prečítajte si tiež: